Broj: 711-I-1862-M-357/22-02-21

Zagreb, 11. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika** **Radovana Zrilića, ravnatelja Poliklinike za bolesti dišnog sustava**, za davanjem mišljenja Povjerenstva,na 182. sjednici održanoj dana 11. kolovoza 2022.g. donosi sljedeće

**MIŠLJENJE**

1. **Sukladno odredbi članka 17. stavka 2. ZSSI-a, obveznik Radovan Zrilić, ravnatelj Poliklinike za bolesti dišnog sustava, može istovremeno uz profesionalno obnašanje javne dužnosti ravnatelja Poliklinike za bolesti dišnog sustava,** **obavljati poslove** **specijaliste interne medicine, u ordinaciji za bronhoskopiju i traheoskopiju u Općoj bolnici Zabok i bolnici hrvatskih veterana, budući da iste neće obavljati u smislu redovitog i stalnog zanimanja, ukoliko navedeno nije u suprotnosti odredbama Zakona o zdravstvenoj zaštiti, za čije je tumačenje nadležno Ministarstvo zdravstva.**
2. **Ukoliko bi obveznik za vrijeme obnašanja dužnosti ravnatelja Poliklinike za bolesti dišnog sustava donosio odluke vezane za nastanak poslovnih odnosa između Poliklinike za bolesti dišnog sustava Opće bolnice Zabok i bolnice hrvatskih veterana u kojoj bi povremeno obavljao poslove iz točke I. izreke bio bi dužan, sukladno članku 9. ZSSI-a, Upravnom vijeću Poliklinike za bolesti dišnog sustava deklarirati okolnost povezanosti s tom ustanovom te zatražiti da drugu osobu ovlasti za postupanje.**

 Obrazloženje

Zahtjev za davanjem mišljenja Povjerenstva podnio je obveznik Radovan Zrilić, ravnatelj Poliklinike za bolesti dišnog sustava. U Povjerenstvu zahtjev je zaprimljen 09. kolovoza 2022. pod poslovnim brojem 711-U-7248-M-357/22-01-5, povodom kojeg se vodi predmet broj M-357/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici ZSSI-a.

Uvidom u sudski registar Trgovačkog suda u Zagrebu, utvrđeno je da je pod brojem MBS: 080713701 upisana ustanova Poliklinika za bolesti dišnog sustava čiji je osnivač Grad Zagreb, a kao ravnatelj Zavoda upisan je Radovan Zrilić. Slijedom navedenog, Radovan Zrlić je povodom dužnosti ravnatelja zdravstvene ustanove kojoj je osnivač jedinica lokalne samouprave dužan pridržavati se odredbi ZSSI-a.

Obveznik je u imovinskoj kartici koju je podnio Povjerenstvu 7. srpnja 2022. povodom stupanja na dužnost ravnatelja Poliklinike za bolesti dišnog sustava naveo da istu dužnost obnaša profesionalno.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da od 1. travnja 2022. obavlja dužnost ravnatelja Poliklinike za bolesti dišnog sustava u Zagrebu te da je nekoliko mjeseci po zaposlenju u Poliklinici (dana 1. rujna 2014.) na temelju Ugovora o međusobnim pravima i obvezama između Poliklinike za bolesti dišnog sustava te Opće bolnice Zabok i bolnice hrvatskih veterana počeo s obavljanjem poslova specijaliste interne medicine u ambulanti za bronhoskopiju i traheoskopiju izvan redovnog radnog vremena Poliklinike, a u trajanju od maksimalno 8 sati tjedno - u praksi 4 sata na tjedan.

Nadalje, obveznik u zahtjevu navodi da prema članku 157. stavku 4. Zakona o zdravstvenoj zaštiti („Narodne novine“ broj 100/18., 125/19., 133/20., 147/20. i 136/21.), ravnatelj ne smije sklapati poslove iz djelatnosti poslodavca za svoj račun.

Obveznik također navodi kako u Poliklinici za bolesti dišnog sustava nema ambulante za bronhoskoiju/traheoskopiju, niti registrirane bronhoskopijske djelatnost, te da se radi o djelatnosti koju obavljaju liječnici internisti, pulmolozi, anesteziolozi/intenzivisti i otorinolaringolozi, koja se uglavnom provodi u bolničkim uvjetima.

Obveznik također navodi da u Poliklinici za bolesti dišnog sustava pružaju specijalističko-konzilijarnu zdravstvenu zaštitu putem ambulantnih pulmoloških pregleda, funkcijske plućne dijagnostike (spirometrija, CO difuzija) te radioloških pretraga (RTG i CT pluća), a ambulanta za traheoskopiju/bronhoskopiju ne postoji od početka rada Poliklinike, niti postoje planovi za osnivanjem iste.

Obveznik napominje da je on za sada jedini bronhoskopičar u Općoj bolnici Zabok i bolnici hrvatskih veterana do povratka liječnika poslanih na specijalističko usavršavanje iz pulmologije. Potrebe za pretragom koju indiciraju liječnici Opće bolnice Zabok i bolnice hrvatskih veterana su uglavnom zadovoljene njegovim dolaskom jednom tjedno.

Slijedom iznijetog, obveznik traži mišljenje Povjerenstva o mogućnosti nastavka suradnje Poliklinike za bolesti dišnog sustava te Opće bolnice Zabok i bolnice hrvatskih veterana, u smislu daljnjeg obavljanja poslova u ambulanti za bronhoskopiju, ukoliko dužnost ravnatelja nije zapreka za obavljanje djelatnosti koja nije registrirana u Poliklinici za bolesti dišnog sustava, te prilaže presliku Ugovora o međusobnim pravima i obvezama između Poliklinike za bolesti dišnog sustava i Opće bolnice Zabok i bolnice hrvatskih veterana, kao i Ugovor o poslovno-stručnoj suradnji koji se prema navodima obveznika obnavlja svake godine.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. toga članka.

Povjerenstvo ističe kako je uvidom u dostavljenu dokumentaciju, odnosno Ugovor o međusobnim pravima i obvezama od 12. prosinaca 2018. sklopljen između Opće bolnice Zabok i bolnice hrvatskih veterana te Poliklinike za bolesti dišnog sustava, kao i Ugovor o poslovno-stručnoj suradnji sklopljenog između Opće bolnice Zabok i bolnice hrvatskih veterana i Radovana Zrilića dana 14. studenog 2021., utvrdilo da će obveznik poslove specijaliste interne medicine u ordinaciji za bronhoskopiju i traheoskopijuna neodređeno vrijeme i to, najviše 8 sati tjedno ovisno o zahtjevima epidemiološke situacije, slijedom čega Povjerenstvo zaključuje da se radi o povremenim i privremenim poslovima, koje obveznici mogu obavljati za vrijeme obnašanja javne dužnosti.

Slijedom navedenog, obveznik Radovan Zrilić, ravnatelj Poliklinike za bolesti dišnog sustava, može temeljem odredbe članka 17. stavka 2. ZSSI-a istovremeno uz profesionalno obnašanje javne dužnosti ravnatelja Poliklinike za bolesti dišnog sustava, obavljati i poslove specijaliste interne medicine u ordinaciji za bronhoskopiju i traheoskopiju u Općoj bolnici Zabok i bolnici hrvatskih veterana, budući da iste neće obavljati u smislu redovitog i stalnog zanimanja.

Pritom se napominje da je obveznik, sukladno odredbi članka 17. stavka 4. ZSSI-a, primitke stečene obavljanjem poslova specijaliste interne medicine u ordinaciji za bronhoskopiju i traheoskopiju u Općoj bolnici Zabok i bolnici hrvatskih veterana dužan prijaviti u godišnjoj imovinskoj kartici u rubrici „Podatci o drugim poslovima dužnosnika tijekom obnašanja mandata“.

Člankom 157. Zakona o zdravstvenoj zaštiti propisano je da zdravstveni radnik može uz odobrenje poslodavca za svoj račun sklopiti posao iz zdravstvene djelatnosti poslodavca, a koje odobrenje se sukladno stavku 2. istog članka daje na vrijeme od godinu dana.

Stavkom 4. istog članka propisano je da iznimno od stavka 1. poslove iz djelatnosti poslodavca ne smiju sklapati za svoj račun ravnatelj, zamjenik ravnatelja niti pomoćnik ravnatelja zdravstvene ustanove.

Imajući u vidu da je u sudskom registru kao djelatnost Poliklinike za bolesti dišnog sustava upisana cjelokupna specijalističko-konzilijarna zdravstvena zaštita, dijagnostika i terapija, osim bolničkog liječenja iz područja pulmologije, a ne samo pojedini dijagnostički i terapijski postupci koji se u toj Poliklinici obavljaju, upućuje se obveznik da se za postojanja zapreke za istovremeno obavljanje poslova ravnatelja Poliklinike za bolesti dišnog sustava i specijaliste interne medicine -u ordinaciji za bronhoskopiju i traheoskopiju u Općoj bolnici Zabok i bolnici hrvatskih veterana u smislu članka 157. Zakona o zdravstvenoj zaštiti obrati nadležnom Ministarstvu zdravstva.

Nadalje, Povjerenstvo ukazuje obvezniku da je člankom 9. stavcima 1. i 2. ZSSI-a propisano, da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Stoga ukoliko će obvezniku za vrijeme obnašanja dužnosti ravnatelja Poliklinike za bolesti dišnog sustava biti povjereno donošenje određenih odluka ili bo odlučivao o poslovnim odnosima između te ustanove i Opće bolnice Zabok i bolnice hrvatskih veterana u kojoj bi obavljao liječničku djelatnost, bio bi dužan Upravnom vijeću Poliklinike za bolesti dišnog sustava deklarirati okolnost povezanosti s navedenom ustanovom te zatražiti da se drugu osobu ovlasti za poduzimanje radnje, s obzirom da u takvoj situaciji temeljem ostvarenog poslovnog angažmana ne može biti objektivan i nepristran.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Radovan Zrilić, elektroničkom dostavom
2. Objava na internetskoj stranici Povjerenstva
3. Pismohrana